علم_غیب_(اسلام)
اللہ تعالیٰ کے علم اور رسول اللہ ﷺ کے علم میں فرق
کوئی بھی علم غیب کو فی نفسہ خاصہ مصطفے ٰ نہیں بلکہ عطاء خدا سمجھتا ہے جیسا کہ مختلف علما کی کتابوں سے واضح ہوتا ہے۔ مفتی محمد شفیع دیوبندی متوفی 1396 ھ لکھتے ہیں: خلاصہ یہ ہے کہ علم کے متعلق دو چیزیں حق تعالیٰ کی خصوصیت میں سے ہیں جن میں کوئی فرشتہ یارسول یا کوئی دوسری مخلوق شریک نہیں۔ ایک علم غیب‘ دوسرے موجودات کا علم محیط جس سے کوئی ذرہ مخفی نہیں۔ نیز مفتی محمد شفیع دوسری جگہ لکھتے ہیں: بلاشبہ اللہ تعالیٰ نے اپنے انبیا علیہم السلام کو اور بالخصوص حضرت خاتم الانبیاء ﷺ کو غیب کی ہزاروں لاکھوں چیزوں کا علم عطا فرمایا ہے اور سب فرشتوں اور انبیا علیہم سے زیادہ عطا فرمایا ہے‘ لیکن یہ ظاہر ہے کہ خدا تعالیٰ کے برابر کسی کا علم نہیں‘ نہ ہو سکتا ہے۔ ورنہ پھر یہ رسول اللہ ﷺ کی تعظیم کا وہ غلو ہوگا جو مسیحیوں نے اختیار کی کہ رسول کو خدا کے برابر ٹھہرا دیا۔ اسی کا نام شرک ہے۔ نعوذ باللہ منہ۔ اب واضح ہو گیا کہ صرف غلو اور برابری سے بچنے کے لیے پہلا مؤقف تھاجبکہاہلسنت کے نزدیک بھی اللہ تعالیٰ اور رسول اللہ ﷺ کے علم میں مساوات کا قول کرنا شرک ہے۔ اللہ تعالیٰ کا علم قدیم اور غیر متناہی(لا محدود) ہے‘ اور نبی کریم ﷺ کاعلم حادث اور متناہی ہے‘ اللہ تعالیٰ کا علم از خود اور بے تعلیم ہے‘ نبی کریم ﷺ کا علم اللہ تعالیٰ کی عطا اور اس کی تعلیم سے ہے۔ ایک قطرہ کو جو نسبت سمندر سے ہے‘ نبی کریم ﷺکے علم کو اللہ کے علم سے وہ نسبت بھی نہیں ہے‘ کیونکہ قطرہ اور سمندر میں متناہی کی نسبت متناہی کی طرف ہے اور نبی کریم ﷺ کے علم اور اللہ کے علم میں متناہی کی غیر متناہی کی طرف نسبت ہے‘ بلکہ ایک ذرہ کے متعلق بھی رسول اللہ ﷺ کا علم‘ اللہ کے علم کی مثل نہیں ہے‘ کیونکہ آپ کو ایک ذرہ کا علم متناہی وجوہ سے ہوتا ہے اور اللہ تعالیٰ کو ایک ذرہ کا علم بھی غیر متناہی وجوہ سے ہوتا ہے۔ اعلیٰ حضرت امام احمد رضا فاضل بریلوی متوفی 1340ھ لکھتے ہیں: کسی علم کی حضرت عزوجل سے تخصیص اور اس کی ذات پاک میں حصر اور اس کے غیر سے مطلقا نفی چند وجہ پر ہے: ان پانچ وجہ پر مطلق علم حضرت احدیت جل وعلا سے خاص اور اس کے غیر سے مطلقا منفی‘ یعنی کسی کو کسی ذرہ کا ایسا علم جو ان پانچ وجوہ سے ایک وجہ بھی رکھتا ہو‘ حاصل ہونا ممکن نہیں ہے جو کسی غیر الہی کے لیے عقول مفارقہ ہوں خواہ نفوس ناطقہ ایک ذرہ کا ایسا علم ثابت کرے‘ یقینا اجماعاً کافر مشرک ہے۔ اب معلوم ہو گیا کہ مطلق علم غیب کوئی بھی نہیں مانتا اور نہ کوئی غلو اور برابری کے طور پر تسلیم کرتا ہے جیسا کہ امام احمد رضا قادری لکھتے ہیں: میں نے اپنی کتابوں میں تصریح کردی ہے کہ اگر تمام اولین وآخرین کا علم جمع کیا جائے تو اس علم کو علم الہی سے وہ نسبت ہرگز نہیں ہو سکتی جو ایک قطرہ کے کروڑویں حصہ کو سمندر سے ہے‘ کیونکہ یہ نسبت متناہی کی متناہی کے ساتھ ہے اور وہ غیر متناہی کی متناہی ہے۔ اب رہی یہ بات کہ علم جزوی یا علم عطائی تو اس سے کسی کو بھی انکار نہیں جیسا کہ مفتی شفیع صاحب لکھتے ہیں : اکوان غیبیہ، ان کا علم کلی تو حق تعالیٰ کسی کو عطا نہیں فرماتے وہ بالکل ذات حق کے ساتھ مخصوص ہے، مگر علم جزئی خاص خاص واقعات کا جب چاہتا ہے جس قدر چاہتا ہے عطا فرما دیتا ہے۔ اس طرح اصل علم غیب تو سب کا سب حق تعالیٰ کے ساتھ مخصوص ہے، پھر وہ اپنے علم غیب میں سے احکام غیب کا علم تو عادتاً انبیا علیہم السلام کو بذریعہ وحی بتلاتے ہی ہیں اور یہی علم ان کی بعثت کا مقصد ہے۔ امور غیببہ کا علم مجھے صرف وحی کے ذریعہ ہو سکتا ہے۔۔۔۔ امور غیب کے متعلق میں جو کچھ کہتا ہوں وہ سب وحی الٰہی سے کہتا ہوں اللہ تعالیٰ نے آنحضرت ﷺ کو بے شمار علوم امور غیبیہ کے متعلق عطا فرماتے ہیں۔۔۔۔ امور غیب کے علم محیط سب خدا تعالیٰ کی طرح نہیں اور ان کے علم میں خود مختار نہیں بلکہ مجھے بواسطہ وحی خداوندی جو کچھ بتلا دیا جاتا ہے وہ میں ذکر کردیتا ہوں۔ رسول اللہ ﷺ کے علم غیب کے متعلق تقاضائے ادب : جناب رسول اللہ ﷺ کے علم غیب کے متعلق تقاضائے ادب یہ ہے کہ یوں نہ کہا جائے کہ آپ غیب نہیں جانتے تھے بلکہ یوں کہا جائے کہ اللہ تعالیٰ نے رسول اللہ ﷺ کو امور غیب کا بہت بڑا علم دیا تھا جو انبیا میں سے کسی دوسرے کو نہیں ملا۔